CELEX: 32022D0762
Language: da
Date: 2022-05-12 00:00:00
Title: Rådets afgørelse (EU) 2022/762 af 12. maj 2022 om den holdning, der skal indtages på Den Europæiske Unions vegne i Komitéen for Havnestatskontrol under Parisaftalememorandummet om havnestatskontrol for så vidt angår Den Russiske Føderations medlemskab af Parisaftalememorandummet

18.5.2022   
               
               
                  DA
               
               
                  Den Europæiske Unions Tidende
               
               
                  L 139/16
               
            
         RÅDETS AFGØRELSE (EU) 2022/762
         af 12. maj 2022
         om den holdning, der skal indtages på Den Europæiske Unions vegne i Komitéen for Havnestatskontrol under Parisaftalememorandummet om havnestatskontrol for så vidt angår Den Russiske Føderations medlemskab af Parisaftalememorandummet
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 100, stk. 2, sammenholdt med artikel 218, stk. 9,
         under henvisning til forslag fra Europa-Kommissionen, og
         ud fra følgende betragtninger:
         
                     (1)
                  
                  
                     Parisaftalememorandummet om havnestatskontrol (»Paris MOU«) blev undertegnet den 26. januar 1982 i Paris og trådte i kraft den 1. juli 1982. Paris MOU har 27 søfartsmyndigheder som medlemmer, nemlig Belgien, Bulgarien, Canada, Cypern, Danmark, Den Russiske Føderation, Det Forenede Kongerige, Estland, Finland, Frankrig, Grækenland, Irland, Island, Italien, Kroatien, Letland, Litauen, Malta, Nederlandene, Norge, Polen, Portugal, Rumænien, Slovenien, Spanien, Sverige og Tyskland. Den Europæiske Union er ikke part i Paris MOU.
                  
               
                     (2)
                  
                  
                     I Europa-Parlamentets og Rådets direktiv 2009/16/EF (1) fastsættes Unionens retsregler for havnestatskontrol, hvorved de tidligere EU-retsakter, der havde været i kraft på dette område siden 1995, omformuleres og styrkes. Unionens retsregler for havnestatskontrol er baseret på Paris MOU.
                  
               
                     (3)
                  
                  
                     For medlemsstaternes vedkommende bringes procedurerne, instrumenterne og aktiviteterne i Paris MOU ved direktiv 2009/16/EF reelt ind under anvendelsesområdet for EU-retten. I medfør af nævnte direktiv bliver visse beslutninger, som træffes af Komitéen for Havnestatskontrol, der er nedsat i henhold til afdeling 7.1 i Paris MOU, bindende for medlemsstaterne.
                  
               
                     (4)
                  
                  
                     I sine konklusioner af 24. februar 2022 fordømte Det Europæiske Råd på det kraftigste Den Russiske Føderations uprovokerede og uberettigede militære aggression mod Ukraine. I sine konklusioner af 24.-25. marts 2022 fastslog Det Europæiske Råd, at Den Russiske Føderations angrebskrig mod Ukraine groft overtræder folkeretten, og krævede, at Den Russiske Føderation omgående standser sin militære aggression på Ukraines område.
                  
               
                     (5)
                  
                  
                     I forbindelse med Den Russiske Føderations militære aggression mod Ukraine modtog Paris MOU's sekretariat den 14. marts 2022 et brev fra den ukrainske minister for infrastruktur. I brevet anmodedes Paris MOU om efter havnestatskontrolinspektioner ikke unødvendigt at tilbageholde fartøjer, der fører ukrainsk flag, at udelukke Den Russiske Føderation fra Paris MOU og ikke at anerkende certifikater, der er udstedt på vegne af Den Russiske Føderations søfartsmyndighed.
                  
               
                     (6)
                  
                  
                     Vedrørende anmodningen om ikke unødvendigt at tilbageholde ukrainske fartøjer udstedte Paris MOU den 2. marts 2022 PSCircular 101 (vejledning om hjemsendelse af søfarende på grund af situationen i Ukraine), hvori dette spørgsmål behandles. I PSCircular 101 oplyses medlemmernes myndigheder om, at der er behov for fleksibilitet under de nuværende omstændigheder, herunder med hensyn til hjemsendelse af søfarende, konventionen om søfarendes arbejdsforhold af 2006, beviser udstedt i henhold til den internationale konvention om uddannelse af søfarende, om sønæring og om vagthold af 1978 og lægeattester. Om nødvendigt kan Paris MOU overveje yderligere tilpasninger af PSCircular 101, hvis situationen udvikler sig. Denne holdning bør meddeles de ukrainske myndigheder.
                  
               
                     (7)
                  
                  
                     Vedrørende anmodningen om Den Russiske Føderations medlemskab af Paris MOU bør det bemærkes, at Den Russiske Føderation er blevet udelukket fra adgang til og brug af THETIS, havnestatskontrollens værktøj til udvælgelse af skibe til inspektion og inspektionsdatabase, jf. artikel 24 i direktiv 2009/16/EF. Det betyder, at Den Russiske Føderations deltagelse i Paris MOU allerede er stærkt begrænset, og uden adgang til denne database kan Den Russiske Føderation ikke effektivt opfylde sine forpligtelser i henhold til Paris MOU.
                  
               
                     (8)
                  
                  
                     Hverken Paris MOU eller de politiske retningslinjer indeholder nogen procedure eller mekanisme, hvormed medlemmer kan udelukkes fra Paris MOU. En suspension af medlemskabet indtil videre er et alternativ til udelukkelse fra Paris MOU. Selv om den umiddelbare virkning af suspensionen ville svare til en udelukkelse, er dette mindre permanent. Paris MOU indeholder imidlertid heller ingen bestemmelser om suspension af medlemskab. En suspension ville muliggøre yderligere overvejelser om behovet for fuldstændig udelukkelse fra Paris MOU, og den kan ophæves, hvis omstændighederne ændrer sig.
                  
               
                     (9)
                  
                  
                     Unionen står som global aktør i centrum for bestræbelserne i De Forenede Nationer (FN) og andre multilaterale fora og processer for at drage Den Russiske Føderation til ansvar for dens uprovokerede og uberettigede militære aggression mod Ukraine, standse den militære aggression på Ukraines område og sikre en tilbagevenden til fuld respekt for Ukraines suverænitet, uafhængighed og territoriale integritet inden for dets internationalt anerkendte grænser. Den Russiske Føderations uprovokerede og uberettigede militære aggression mod Ukraine er en alvorlig overtrædelse af FN-pagtens artikel 2, stk. 4, som forbyder trusler om eller brug af magt mod enhver stats territoriale integritet eller politiske uafhængighed.
                  
               
                     (10)
                  
                  
                     I lyset af ovenstående og i betragtning af situationens alvor og så længe Den Russiske Føderation ikke overholder principperne i FN-pagten og ej heller dens internationale forpligtelser, er det hensigtsmæssigt at suspendere Den Russiske Føderations medlemskab af Paris MOU i overensstemmelse med artikel 62, stk. 3, i Wienerkonventionen om traktatretten.
                  
               
                     (11)
                  
                  
                     Samarbejde inden for Komitéen for Havnestatskontrol med andre tredjelande, der er medlemmer af Paris MOU, nemlig Canada, Det Forenede Kongerige, Island og Norge, er afgørende for at nå frem til en beslutning om at suspendere Den Russiske Føderations medlemskab af Paris MOU.
                  
               
                     (12)
                  
                  
                     Hvad angår anmodningen om ikke at anerkende certifikater, der er udstedt af Den Russiske Føderations søfartsmyndighed, udstedes sådanne certifikater i overensstemmelse med internationale konventioner. Da Den Russiske Føderation forbliver medlem af Den Internationale Søfartsorganisation, har Paris MOU ikke kompetence til ikke at anerkende sådanne certifikater. Denne holdning bør meddeles de ukrainske myndigheder.
                  
               
                     (13)
                  
                  
                     Den holdning, der skal indtages på Unionens vegne i Komitéen for Havnestatskontrol, for så vidt angår Den Russiske Føderations medlemskab af Paris MOU, bør fastlægges, da beslutningerne kan få indflydelse på EU-retten, nemlig direktiv 2009/16/EF.
                  
               
                     (14)
                  
                  
                     Unionens holdning bør udtrykkes af de EU-medlemsstater, der er medlemmer af Paris MOU, idet de handler i fællesskab i Unionens interesse —
                  
               VEDTAGET DENNE AFGØRELSE:
         
            Artikel 1
            Den holdning, der skal indtages på Unionens vegne i Komitéen for Havnestatskontrol under Parisaftalememorandummet om havnestatskontrol (»Paris MOU«), for så vidt angår Den Russiske Føderations medlemskab af Paris MOU, er følgende:
            
                        a)
                     
                     
                        at tilslutte sig fremgangsmåden i punkt 5 i Komitéen for Havnestatskontrols dokument PSCC55/11.1 vedrørende tilbageholdelsen i Paris MOU-havne af fartøjer, der fører ukrainsk flag
                     
                  
                        b)
                     
                     
                        at støtte aktivt, at Den Russiske Føderation suspenderes fra Paris MOU
                     
                  
                        c)
                     
                     
                        at bestræbe sig på at nå til enighed med andre medlemmer af Paris MOU end Den Russiske Føderation om at suspendere Den Russiske Føderation fra Paris MOU indtil videre
                     
                  
                        d)
                     
                     
                        at tilslutte sig fremgangsmåden i punkt 7 i Komitéen for Havnestatskontrols dokument PSCC55/11.1, når det drejer sig om ikke at anerkende myndighedscertifikater udstedt af Den Russiske Føderation.
                     
                  
         
            Artikel 2
            Den holdning, der er omhandlet i artikel 1, skal udtrykkes af de EU-medlemsstater, der er medlem af Paris MOU, idet de handler i fællesskab i Unionens interesse.
         
         
            Artikel 3
            Denne afgørelse træder i kraft på dagen for vedtagelsen.
         
         
            Udfærdiget i Bruxelles, den 12. maj 2022.
            
               
                  På Rådets vegne
               
               J.-Y. LE DRIAN
               
                  Formand
               
            
         
         
            (1)  Europa-Parlamentets og Rådets direktiv 2009/16/EF af 23. april 2009 om havnestatskontrol (EUT L 131 af 28.5.2009, s. 57).